So ganz zfride sy mr aber glych nid, wüu syt em mittag het sech ds wätter besseret u mängisch schynt sogar d sunne dür d wouche düre. Das wär jo eigentlech ganz guet, nume räntierts jetz nümm würklech, ds zäut abzboue, üses ganze bagage zämezpacke und i nes paar schtunde die ganzi üebig wider dr umgekeert wäg dürezfüeere.  Immerhin chöi mr üs ufraffe u wenigschtens mau uf em houpperige waudwägli dr hoger abe rassle und uf emne teerete schträssli wider ufefaare. Dr Wilu ziet sech när no gschwing es fäudwägli yne. Aso eigentlech nume öppe 50meter. Aber die hei s in sech: Dr ungergrund isch so richtig schön rütschig, blybt aber glychzytig ou wunderbar am velo hange. Drum isch churz druf abe e putzakzion aagseit. O dr Aldi mechet a sim velo ume u befreit d brämschlötz vo aluschpän (es isch aso würklech nötig gsy!).